da en en en fr de da id da sv da da da da da da nb da da de en en
Old boyserne på rette vej - Svanholm Cricketklub
Fredag d. 20. maj 2016 kl. 13:44 af Henrik Pfaff
Om det var kulden, vinden eller noget andet, så var det kun lykkedes for begge hold at stille med 10 spillere. Det må tilsyneladende tilskrives KB's mangeårige manager og anfører Søren Clausens tilstedeværelse, idet det lykkedes holdets kaptajn Mickey Lund at VINDE lodtrækningen (gad godt nok vide hvordan det føltes). Om vores sædvanlige dommere, Per Kyhe og Johan Luther, havde fået nok af sidste kamps bidende vind og kulde, får stå hen i det uvisse. Vi måtte i hvert fald selv sørge for, at spillerne skiftedes til at stå dommer i denne kamp.
Efter en lidt langsom start ved gærdet lykkedes det for de to åbnere Allan Majgaard (30*) og Marc Skotland (31*) at få sat et rimeligt tempo (47 på 9 overs). Neelabh Singh (0) blev grebet af keeperen på første bold, hvor Dennis Zachariasson (18) havde lidt mere tur i den med nogle hurtige point (4 firere), inden han også blev grebet af keeperen. Ian Moore (0) fik heller ikke noget langt liv (2 bolde), inden han blev grebet ud. Bedre gik det for Jesper Jensen (16*), der stod inde halvlegen ud, og undervejs fik følgeskab af Jan Bøgh Nielsen (2), der hovedrystende kom ud og spurgte, hvor han havde lagt sit hoved, for det havde han da ikke fået med ind til gærdet. Jens Bønding (11) lagde pænt til totalen og Søren (1*) kom ind til Mickey (3*) til de sidste 4 bolde. En nogenlunde fornuftig total på 126 blev det til, hvilket dog ikke kan siges at være en prangende score.
Spændende var det nu, om vore kastere kunne holde Frem/Køges score nogenlunde nede, da Frem's og Køges spillere ikke just er kendt for at parere boldene synderligt meget. Men Dennis (0 for 11) og Jesper (2 for 21) holdt deres gærdespillere i skak fulgt op af Ian (1 for 26) og Jan Bøgh (2 for 22), selv om begges sidste over var lidt dyre med henholdsvis 14 og 16 point. De sidste bowlere vi benyttede var Allan (1 for 17) samt Jens (2 for 8), der tog sine 2 gærder på kun 2 overs. Selv om vi ikke tog alle deres gærder, blev deres total holdt nede på 111 point, hvilket betød, at vi dermed kvalificerede os til finalekampen mod Glostrup senere på sæsonen.
Efter et varmende bad samledes alle hold i baren, hvor Mickey var en flink giver. Underligt at koldt øl smager så godt, når man lige har været en tur i dybfryseren ude på banen.
Svanholm/KB 126 for 6 på 20 overs
Frem/Køge 111 for 8 på 20 overs
Fra en knap så nedkølet og vindblæst referent - takket være det nye læsejl.